તમારી ઘણી ફિલ્મોમાં અમે જોયું છે કે હીરો-હિરોઇનને તમે શરૂઆતમાં જ પરણાવી દો. પરંતુ ‘ઓ.કે. કન્મની’ની વાત અલગ હતી. અમને યાદ છે, એની રિલીઝ વખતે તમે કહેલું કે એ ફિલ્મમાં તમે એવું બતાવવા માગતા હતા કે અત્યારના યુવાનો બહારથી ભલે મૉડર્ન થયા હોય, પરંતુ અંદરથી તો હજીયે એવા જ ટ્રેડિશનલ છે. એમાં તમે મલયાલમ સુપરસ્ટાર મમુટીના હોનહાર દીકરા દુલ્કર સલમાન અને નમણી નિત્યા મેનનની એકદમ ફ્રેશ જોડીને કાસ્ટ કરેલી. સ્ક્રીન પર તે બન્ને મેડ ફૉર ઈચ અધર લાગતાં હતાં. તે બન્ને ઉપરાંત પોતાની ઑલ્ઝાઇમર્સ ડિસીઝથી પીડાતી પત્નીની કાળજી લેતા પ્રકાશ રાજ અને યાદદાસ્ત ગુમાવી રહેલાં, પરંતુ પ્રેમ અકબંધ રાખીને રહેતાં તેમનાં પત્ની તરીકે લીલા સૅમસનની જોડીમાં પણ એવી જ ઉષ્મા દેખાતી હતી.